ཀྲུང་ཨུའི་ཚང་འཛོམས་གྲོས་ཚོགས་ཐེངས་གསུམ་པ་ཚོགས་རྗེས་བོད་དུ་ཆོས་ལུགས་སྲིད་ཇུས་ཡང་དར་གྱུར་པས།རྗེ་ཉིད་དང་།དབུ་བསམ་གཏན།དཀོན་མཆོག་བསམ་གཏན།དཀོན་མཆོག་འཕེལ་རྒྱལ་རྣམས་གྲོས་བྱས་ནས་གཞུང་ལ་གདན་ས་ཉམས་གསོ་ཆོག་པའི་སྙན་ཞུ་སྔ་ཕྱིར་ཕུལ་བ་བཞིན་དོན་དུ་གྱུར་ནས་ཉམས་གསོ་མགོ་ཚུགས་པ་དང་།ཉིད་ཀྱིས་བསྐུལ་བ་བཞིན་སྐྱབས་རྗེ་དཔའ་ཆུང་མཆོག་གདན་སར་ཞབས་སོར་འཁོད་པས་མཚོན་དུ་མེད་པའི་དགའ་བས་ཡབ་སྲས་ཞལ་འཛོམས་པའི་དགའ་སྟོན་ཉམས་སུ་བསྟར།དེ་རྗེས་རྗེ་བླ་མས་བཀའ་བསྐུལ་གནང་བས་མ་ལྡོག་པར་དགུང་གྲངས་ང་དགུར་སླར་གདན་སར་བྱོན་ཏེ་སྒྲུབ་བཞུགས་ནས།ཟུར་ཁྲིད་ཀྱི་ཐུགས་འཁུར་དང་།དགོན་པའི་མཁན་པོའི་འཁུར་བཞེས་ནས་ཉམས་གསོ་སོགས་ལ་སློབ་སྟོན་སོགས་དང་གཞུང་ཐུག་ལ་ལན་འགའ་བྱོན་ནས་རོགས་དངུལ་སོགས་ཐོབ་པར་མཛད།མཁན་སོག་སྤྲུལ་གདན་སར་བྱོན་ཏེ་སྒྲིག་ཏུ་ཚུད་རྗེས་མཁན་པོའི་ཐུགས་འགན་སོག་སྤྲུལ་ལ་གཏད་དེ་རྗེ་ཉིད་སྒྲུབ་པ་ལ་རྩེ་གཅིག་ཏུ་གཞོལ།